Pinke Zsolt

Ingatlanpiaci összehasonlító elemzés az Alföldön

BSc, MSc szakdolgozati téma, PhD résztéma.

A Nemzeti Ökoszisztema-Térképezés (NÖSZTÉP) kutatási programba való bekapcsolódási lehetőség.

Szakdolgozat elkészítésének lépései:

1. A jelöltnek el kell sajátítani a témával kapcsolatos alapvető fogalmakat. A kezdetben megadott 4-5 cikk alapján fel kell derítenie 25-35, a témába vágó publikált dolgozatot, beleértve a legfrissebb angol nyelvű tanulmányokat. Ehhez az ELTE, illetve az Ökológiai Központ könyvtárát, az ott található elektronikus keresőket, illetve az egyetemi hallgatók számára elérhető keresőket pl. (Science Direct, WEB of Science, Scoopus, Google Scholar) indokolt használnia.

Keresgélés jó agytorna: itt a lehetőség annak megtanulására, hogy melyek egy tanulmány leginformatívabb részei!! Ismétlésképp: abstract, introduction, ábrák!!!, discussion, conclusions – egy óra alatt 3-5 cikkről el lehet dönteni, hogy érdekes-e az adott feladathoz, vagy nem.

A keresés eredményéről listát kell készíteni, ezt a témavezetőnek leadás előtt legalább három hónappal bemutatni, majd a cikkeket pdf formátumban a dolgozathoz mellékelni ajánlott.

1. Az összegyűjtött tanulmányok alapján kell elkészíteni a bevezetést, mely értelmező módon, rendszerezetten mutatja be a téma jelentőségét, a kutatási területen elért eredményeket, az egyes fogalmak definícióját és kutatás által elérni remélt eredmények újszerűségét. Ezt követi a célok megfogalmazása, majd a vizsgált anyag és a vizsgálati módszerek bemutatása. (A hipotézisek megfogalmazására a célok és a módszer ismertetésekor is lehetőség van.) A kutatás eredményének bemutatása szöveges formában, ábrák és táblázatok segítségével, az eredmények tárgyalása, következtetések és javaslatok megfogalmazása az összefoglalásban. Irodalomjegyzék.

Szakmai támogató háttér

1. A hallgató munkája illeszkedik a NÖSZTÉP vizes munkacsoport kutatási programjába. A hallgató aktív szakmai, módszertani segítséget kap a munkacsoport tagjaitól az adatgyűjtés, az ingatlanár-értékelés, az ökoszisztéma-szolgáltatás értékelés témaköreiben. A kutatócsoport tagjai lehetőséget nyújtanak a hallgató számára a kutatócsoport meetingjein való részvételre, a hallgató munkáját beillesztik egy a kutatócsoport tagjai által közösen végzett elemzésbe és az erről készülő publikációba, melyet az érintett szakterület vezető (min. Q1 besorolású) lapjához fognak benyújtani. Így a hallgatónak lehetősége nyílik arra, hogy kutatási eredményét magas impakt faktorú peer review lapban közölt cikk részeredményeként a cikk társszerzőjeként közölje.